  Виталий Пронин Люкаськись жаглэн котькуд килограммез полигонэ мед вуоз шуыса, чакламын тросгес пуктылыны контейнеръёс. Алигес жаг возён инты тупатӥзы Ижысь Индустриальной ёросысь Восточной посёлокын. Жаг куян контейнеръёс гуртъёсы но вуозы8 кубической метр быдӟа контейнер пуктӥз та посёлокысь жагез поттонэн вырись предприятие. Табере татын улӥсьёс, жаг поттӥсь машинаез возьматэк, котькыӵе вакытэ силёзэс отчы куштыны быгатозы. Нош талэсь азьвыл татын кылем-мылемзэс, мешоке люкаса, поттылӥзы. — Калыклы мешокен вырыны уг кельшы вал, - вераз Индустриальной ёрослэн йырыз Любовь Зайцева. - Угось машиналэсь вуэмзэ кырын возьмано луылӥзы. Нош тросэз ӧз но витьылэ, жаген мешоксэс ульчае кельтылӥзы. Озьы жаг ӵемысь тӧлъя-буръя кошкылӥз. Табере, малпасько, ульчаосмы чылкытгес луозы. Январь толэзь куспын гинэ нимаз коркаосын улӥсьёс понна 9 интыын таӵе контейнеръёс пуктылэмын вал. Ваньмыз-ӧвӧлэз 32 жаг возён инты кылдыны кулэ. Кытын соос пуктылэмын луозы, калыкен азьлапал кенешемын. Жаг люкан площадкаос кылдо ёросъёсын но. «Спецавтохозяйство» предприятилэн (со быдэс шаерамы жаген нюръяськон понна кыл кутэ) пресс-секретарез Ольга Чураева вераз: — Жаг поттонэз радъян борды рос-прос басьтӥськизы Ягул, Хохряки муниципал кылдытэтъёс. Та вакытэ быдэс Дэри ёросын 700 пала контейнеръёс пуктылэмын ни. Ува ёросын та ужез 2 ар куспын радъяны чаклало. Жаг поттон ужпумез берыктыны муниципал кылдытэтъёс но улос оператор софинасирование чотын быдэсъяны кенешизы. Удмуртиын ог 6 сюрс жаг куян площадкаос лэсьтоно, пуктылоно 22 сюрс пала контейнеръёс. О. Чураева пусъемъя, тазьы ужез радъян пайда вае ини. Туэ шаерысьтымы 10 сюрс тонна жаг поттэмын ни, кылем арлэн, та вакытэз ӵошатыса, со 36 процентлы уногес. Ангелина Снигирёва Туспуктэм басьтэмын izh.ru сайтысь  